CELEX: E2006C0094
Language: fi
Date: 2006-04-19 00:00:00
Title: EFTAn valvontaviranomaisen päätös N:o 94/06/KOL, tehty 19 päivänä huhtikuuta 2006 , valtiontukea koskevien menettelysääntöjen ja aineellisten sääntöjen muuttamisesta 57. kerran

5.2.2009   
            
            
               FI
            
            
               Euroopan unionin virallinen lehti
            
            
               L 36/62
            
         EFTAn VALVONTAVIRANOMAISEN PÄÄTÖS
   
   N:o 94/06/KOL,
   tehty 19 päivänä huhtikuuta 2006,
   valtiontukea koskevien menettelysääntöjen ja aineellisten sääntöjen muuttamisesta 57. kerran
   EFTAN VALVONTAVIRANOMAINEN (1), joka
   OTTAA HUOMIOON Euroopan talousalueesta tehdyn sopimuksen (2) ja erityisesti sen 61–63 artiklan sekä pöytäkirjan 26,
   OTTAA HUOMIOON EFTAn jäsenvaltioiden välisen, valvontaviranomaisen ja tuomioistuimen perustamista koskevan sopimuksen (3) ja erityisesti sen 24 artiklan ja 5 artiklan 2 kohdan b alakohdan sekä sen pöytäkirjassa 3 olevan I osan 1 artiklan,
   SEKÄ KATSOO SEURAAVAA: Valvonta- ja tuomioistuinsopimuksen 24 artiklan nojalla valvontaviranomainen varmistaa ETA-sopimuksen valtiontukea koskevien määräysten soveltamisen.
   Valvonta- ja tuomioistuinsopimuksen 5 artiklan 2 kohdan b alakohdan nojalla valvontaviranomainen antaa tiedonantoja ja suuntaviivoja asioista, joita ETA-sopimus koskee, jos kyseisessä sopimuksessa taikka valvonta- ja tuomioistuinsopimuksessa nimenomaisesti näin määrätään tai jos valvontaviranomainen pitää sitä tarpeellisena.
   Valvontaviranomainen palauttaa mieleen valtiontukea koskevat menettelysäännöt ja aineelliset säännöt (4), jotka se hyväksyi 19 päivänä tammikuuta 1994 (5),
   ETA-sopimuksen liitteen XV lopussa olevan luvun ”Yleistä” II kohdan mukaan valvontaviranomaisen on Euroopan komissiota kuultuaan annettava oikeudelliset säädökset, jotka vastaavat Euroopan komission antamia säädöksiä.
   Euroopan komissio on antanut mikroyritysten sekä pienten ja keskisuurten yritysten määritelmästä suosituksen 2003/361/EY (6), joka korvaa aikaisemman pienten ja keskisuurten yrityksen määritelmästä annetun komission suosituksen 96/280/EY (7),
   Komission suosituksen 96/280/EY sisältänyt valtiontuen suuntaviivojen 10 luku poistettiin 5 päivänä marraskuuta 2003 tehdyllä valvontaviranomaisen päätöksellä N:o 198/03/KOL (8) sillä pk-yritysten määritelmästä annettu uusi komission suositus 2003/361/EY on sisällytetty myös pk-yritysten tukia koskevan ryhmäpoikkeusasetuksen (9) liitteeseen.
   Pk-yritysten määritelmä on valtiontuen suuntaviivoissa yleinen vertailukohta, ja määritelmään viitataan niissä usein; tämän vuoksi valvontaviranomaisesta on hyödyllistä sisällyttää valtiontuen suuntaviivoihin uudessa komission suosituksessa 2003/361/EY vahvistettu pk-yritysten määritelmä.
   Mikroyritysten sekä pienten ja keskisuurten yritysten määritelmästä annettu uusi komission suositus 2003/361/EY olisi tämän vuoksi otettava valtiontuen suuntaviivojen uudeksi 10 luvuksi.
   Koska valtiontuen suuntaviivojen muissa luvuissa viitataan entisen 10 luvun pienten ja keskisuurten yritysten määritelmään, muut luvut olisi muutettava mikroyritysten sekä pienten ja keskisuurten yritysten uuden määritelmän mukaisiksi.
   Valvontaviranomainen on kuullut Euroopan komissiota uuden suosituksen 2003/361/EY sisällyttämisestä valtiontuen suuntaviivoihin.
   Valvontaviranomainen muistuttaa kuulleensa EFTAn jäsenvaltioita 7 päivänä helmikuuta 2006 päivätyillä Islannille, Liechtensteinille ja Norjalle lähetetyillä kirjeillä,
   ON TEHNYT TÄMÄN PÄÄTÖKSEN:
   1 artikla
   Valvontaviranomaisen antamia valtiontukien suuntaviivoja muutetaan lisäämällä niihin uusi 10 luku, joka sisältää mikroyritysten sekä pienten ja keskisuurten yritysten määritelmän. Uusi 10 luku esitetään oheisessa liitteessä, ja se on tämän päätöksen erottamaton osa. Valtiontuen suuntaviivojen muut luvut, jotka viittaavat entisen 10 luvun pienten ja keskisuurten yritysten määritelmään, muutetaan komission suosituksessa 2003/361/EY vahvistetun mikroyritysten sekä pienten ja keskisuurten yritysten uuden määritelmän mukaisiksi.
   Uutta 10 lukua sovelletaan siitä päivästä, jona EFTAn valvontaviranomainen hyväksyy sen.
   2 artikla
   Tämä päätös annetaan EFTAn jäsenvaltioille tiedoksi kirjeellä, johon liitetään jäljennös päätöksestä ja valvontaviranomaisen antamien valtiontuen suuntaviivojen uudesta 10 luvusta.
   3 artikla
   Päätös annetaan tiedoksi Euroopan komissiolle ETA-sopimuksen pöytäkirjassa 27 olevan d kohdan mukaisesti lähettämällä sille jäljennös tästä päätöksestä ja liitteenä olevasta valvontaviranomaisen antamien valtiontuen suuntaviivojen uudesta 10 luvusta.
   4 artikla
   Tämä päätös ja sen liite julkaistaan Euroopan unionin virallisen lehden ETA-osastossa ja ETA-täydennysosassa.
   
      Tehty Brysselissä 19 päivänä huhtikuuta 2006.
      
         
            EFTAn valvontaviranomaisen puolesta
         
         Bjørn T. GRYDELAND
         
         
            Puheenjohtaja
         
         Kurt JAEGER
         
         
            Kollegion jäsen
         
      
   
   
      (1)  Jäljempänä ’valvontaviranomainen’.
   
      (2)  Jäljempänä ’ETA-sopimus’.
   
      (3)  Jäljempänä ’valvonta- ja tuomioistuinsopimus’.
   
      (4)  Valvontaviranomaisen hyväksymään mm. tiedonantoja ja suuntaviivoja sisältävään kokoelmaan viitataan jäljempänä nimellä ’valtiontuen suuntaviivat’.
   
      (5)  Julkaistu alun perin EYVL:ssä L 231, 3.9.1994, s. 1, ja ETA-täydennysosassa N:o 32 samana päivänä. Valtiontuen suuntaviivojen ajantasaistettu versio on saatavilla valvontaviranomaisen verkkosivuilla: www.eftasurv.int
   
      (6)  EUVL L 124, 20.5.2003, s. 36.
   
      (7)  EYVL L 107, 30.4.1996, s. 4.
   
      (8)  EUVL L 120, 12.5.2005, s. 39.
   
      (9)  Komission asetus (EY) N:o 70/2001, annettu 12 päivänä tammikuuta 2001, Euroopan yhteisön perustamissopimuksen 87 ja 88 artiklan soveltamisesta pienille ja keskisuurille yrityksille myönnettyyn valtiontukeen (EYVL L 10, 13.1.2001, s. 33); asetus sellaisena kuin se on muutettuna komission asetuksella (EY) N:o 364/2004 (EUVL L 63, 28.2.2004, s. 22). Molemmat asetukset on sisällytetty ETA-sopimuksen XV liitteen 1f osaan sekakomitean päätöksellä N:o 88/2002 (EYVL L 266, 3.10.2002, s. 56, ja ETA-täydennysosa N:o 49, 3.10.2002, s. 42) ja sekakomitean päätöksellä N:o 131/2004 (EUVL L 64, 10.3.2005, s. 67, ja ETA-täydennysosa N:o 12, 10.3.2005, s. 49).
   
      LIITE
      
         ”10   TUKI MIKROYRITYKSILLE SEKÄ PIENILLE JA KESKISUURILLE YRITYKSILLE
         10.1   Johdanto
         
                     1)
                  
                  
                     Valtiontuen suuntaviivojen entinen 10 luku sisälsi pienten ja keskisuurten yritysten määritelmästä annetun komission suosituksen 96/280/EY (1). Komission suosituksen 96/280/EY soveltamisessa ilmenneiden tulkintaongelmien ja yritysten kommenttien perusteella kyseiseen komission suositukseen oli tarpeen tehdä joitakin muutoksia. Komissio päätti kuitenkin mieluummin korvata selvyyden vuoksi suosituksen 96/280/EY uudella suosituksella 2003/361/EY, joka sisältää mikroyritysten sekä pienten ja keskisuurten yritysten, jäljempänä ’pk-yritykset’, uuden määritelmän.
                  
               
                     2)
                  
                  
                     Valvontaviranomainen poisti 5 päivänä marraskuuta 2003 tehdyllä päätöksellä N:o 198/03/KOL (2) (komission suosituksen 96/280/EY sisältäneen) valtiontuen suuntaviivojen entisen 10 luvun, sillä komission uusi suositus 2003/361/EY pk-yritysten määritelmästä on sisällytetty myös pk-yrityksille myönnettävää tukea koskevan ryhmäpoikkeusasetuksen liitteeseen (3).
                  
               
                     3)
                  
                  
                     Pk-yritysten määritelmä on valtiontuen suuntaviivoissa yleinen vertailukohta, ja määritelmään viitataan niissä usein, joten valvontaviranomaisesta on hyödyllistä sisällyttää valtiontuen suuntaviivoihin komission uudessa suosituksessa 2003/361/EY vahvistettu pk-yritysten määritelmä. Tämän vuoksi tähän uuteen 10 lukuun sisältyy komission suosituksessa 2003/361/EY (4) vahvistettu pk-yritysten uusi määritelmä.
                  
               
                     4)
                  
                  
                     On syytä täsmentää, että
                     
                                 i)
                              
                              
                                 EY:n perustamissopimuksen 48, 81 ja 82 artiklan mukaisesti, siten kuin Euroopan yhteisöjen tuomioistuin on tulkinnut näitä artikloja, ja
                              
                           
                                 ii)
                              
                              
                                 ETA-sopimuksen 34, 53 ja 54 artiklan mukaisesti, siten kuin EFTAn tuomioistuin ja Euroopan yhteisöjen tuomioistuin on tulkinnut näitä artikloja,
                              
                           yrityksiksi olisi katsottava niiden oikeudellisesta muodosta riippumatta kaikki yksiköt, jotka harjoittavat taloudellista toimintaa, mukaan lukien yksiköt, jotka harjoittavat käsiteollisuustoimintaa ja muuta toimintaa yksin tai perheen voimin, henkilöyhtiöt sekä taloudellista toimintaa säännöllisesti harjoittavat yhdistykset.
                  
               
                     5)
                  
                  
                     Palveluksessa olevien henkilöiden lukumäärän peruste, jäljempänä ’henkilöstömäärää koskeva peruste’, on edelleen yksi merkittävimmistä perusteista. Sitä onkin pidettävä pääasiallisena perusteena, mutta rahamääräisen perusteen käyttöönotto on välttämätöntä käsityksen muodostamiseksi yrityksen todellisesta merkityksestä, sen toiminnasta ja kilpailuasemasta. Kuitenkaan ei ole suotavaa käyttää liikevaihtoa ainoana rahamääräisenä perusteena, sillä kauppa- ja jakelualan yritykset ovat luonteenomaisesti liikevaihdoltaan suurempia kuin tuotantoalan yritykset. Sen vuoksi liikevaihdon kanssa olisi käytettävä perusteena liiketoiminnan yleistä tilaa kuvastavaa taseen loppusummaa siten, että näistä rahamääräisistä perusteista toisen ylitys voidaan sallia.
                  
               
                     6)
                  
                  
                     Liikevaihdon kynnysarvot koskevat hyvin erilaista taloudellista toimintaa harjoittavia yrityksiä. Jotta ei aiheettomasti rajoitettaisi määritelmän soveltamisesta koituvia etuja, määritelmää olisi ajantasaistettava ottamalla huomioon sekä hintojen että tuottavuuden kehitys.
                  
               
                     7)
                  
                  
                     Koska uusia seikkoja ei ole ilmennyt, taseen loppusumman kynnysarvojen osalta on perusteltua säilyttää lähestymistapa, jossa liikevaihdon kynnysarvoihin sovelletaan kerrointa, joka perustuu näiden kahden muuttujan väliseen tilastolliseen suhteeseen. Havaittu tilastollinen kehitys osoittaa, että liikevaihdon kynnysarvo on kasvanut nopeammin. Koska tämä kehitys on erilainen yritysten eri kokoluokissa, olisi myös mukautettava mainittua kerrointa, jotta taloudellinen kehitys voitaisiin ottaa huomioon mahdollisimman tarkasti ja jotta mikroyritykset ja pienet yritykset eivät kärsisi keskisuuriin yrityksiin verrattuna. Tämä kerroin on hyvin lähellä arvoa 1 mikroyritysten ja pienten yritysten kohdalla. Näin ollen yksinkertaistamisen vuoksi on näissä luokissa käytettävä samaa arvoa liikevaihdon kynnysarvon ja taseen loppusumman kynnysarvon osalta.
                  
               
                     8)
                  
                  
                     Mikroyritykset muodostavat sellaisen pienyritysten luokan, joka on erityisen tärkeä yrittäjyyden edistämisen ja työpaikkojen luomisen kannalta, ja tämän vuoksi mikroyritykset on tarpeen määritellä tarkemmin.
                  
               
                     9)
                  
                  
                     Paremman käsityksen saamiseksi pk-yritysten taloudellisesta tilanteesta sekä sellaisten yritysryhmien poissulkemiseksi, joiden taloudellinen valta on suurempi kuin pk-yrityksiksi katsottavien yritysten, eri yritystyypit olisi erotettava toisistaan sen mukaan, ovatko ne riippumattomia, onko niillä osakkuuksia, joihin ei liity määräysvaltaa (omistusyhteysyritykset), tai ovatko ne sidossuhteessa muihin yrityksiin. Aikaisemman komission suosituksen 96/280/EY mukainen 25 prosentin osakkuusaste, jonka alittavia yrityksiä pidetään riippumattomina, pidetään edelleen voimassa.
                  
               
                     10)
                  
                  
                     Yritysten perustamisen, pk-yritysten oman pääoman ehtoisen rahoituksen ja maaseudun ja paikallisen kehittämisen kannustamiseksi yrityksiä voidaan pitää riippumattomina, vaikka tietyillä sijoittajaryhmillä olisikin niissä vähintään 25 prosentin osakkuus, kun on kyse tällaiseen rahoitus- ja perustamistoimintaan myönteisesti vaikuttavasta asemasta. Näihin sijoittajiin sovellettavat edellytykset olisi kuitenkin täsmennettävä. Ammattimaisesti riskipääomaa sijoittavien luonnollisten henkilöiden tai luonnollisten henkilöiden ryhmien (’business angels’) tapaus mainitaan erikseen, koska muista riskipääomasijoittajista poiketen nämä sijoittajat pystyvät antamaan uusille yrittäjille asiaankuuluvaa arvokasta neuvontaa. Tällaisten sijoittajien oman pääoman ehtoiset sijoitukset tuovat myös oman lisänsä riskipääomayritysten toimintaan, koska sijoitukset koostuvat pienemmistä summista yritysten toiminnan alkuvaiheissa.
                  
               
                     11)
                  
                  
                     Jotta tilanne olisi yksinkertaisempi erityisesti EFTA-valtioiden mutta myös yritysten kannalta, olisi sidosyritysten määrittelemiseksi toistettava edellytykset, jotka vahvistetaan konsolidoiduista tilinpäätöksistä 13 päivänä kesäkuuta 1983 annetun neuvoston direktiivin 83/349/ETY (5), sellaisena kuin se on viimeksi muutettuna Euroopan parlamentin ja neuvoston direktiivillä 2001/65/EY (6), 1 artiklassa, siltä osin kuin nämä edellytykset soveltuvat tämän luvun asiasisältöön. Pk-yrityksiin suuntautuvia pääomasijoituksia kannustavien toimenpiteiden lujittamiseksi on otettu käyttöön oletus, jonka mukaan määräävää vaikutusta asianomaiseen yritykseen ei ole, toistamalla perusteet, jotka mainitaan yhtiömuodoltaan tietynlaisten yhtiöiden tilinpäätöksistä 25 päivänä heinäkuuta 1978 annetun neuvoston direktiivin 78/660/ETY (7), sellaisena kuin se on viimeksi muutettuna direktiivillä 2001/65/EY, 5 artiklan 3 kohdassa.
                  
               
                     12)
                  
                  
                     Jotta eri säännöksistä ja pk-yritysten hyväksi toteutettavista toimenpiteistä koituvat edut varattaisiin yrityksille, jotka niitä todella tarvitsevat, on myös suotavaa ottaa tarvittaessa huomioon yritysten väliset suhteet, joita pidetään yllä luonnollisten henkilöiden välityksellä. Näitä tilanteita olisi tutkittava vain ehdottoman välttämättömissä tapauksissa, joten kyseisten suhteiden huomioon ottaminen olisi rajattava vain sellaisten yritysten tapauksiin, jotka harjoittavat toimintaa samoilla tai lähimarkkinoilla, sekä viitattava tarvittaessa merkityksellisiä markkinoita koskevaan valvontaviranomaisen määritelmään, joka on vahvistettu merkityksellisten markkinoiden määritelmästä ETA:n kilpailuoikeuden kannalta tehdyn päätöksen liitteessä I (8).
                  
               
                     13)
                  
                  
                     EFTA-valtion eri julkisten yksikköjen keinotekoisen erottelun välttämiseksi ja oikeusvarmuuden takaamiseksi on tarpeen vahvistaa, että yritys, jonka pääomasta tai äänimäärästä on vähintään 25 prosenttia julkisyhteisön tai laitoksen hallinnassa, ei ole pk-yritys.
                  
               
                     14)
                  
                  
                     Jotta menettely olisi yrityksille helpompaa ja nopeampaa sellaisten asioiden osalta, joissa edellytetään pk-yrityksen tunnusmerkkien täyttymistä, olisi suotavaa sallia mahdollisuus käyttää yrityksen antamaa ilmoitusta osoituksena kyseisen yrityksen tietyistä ominaisuuksista.
                  
               
                     15)
                  
                  
                     Olisi täsmennettävä pk-yritysten määrittelyn kannalta olennainen henkilöstökokoonpano. Ammatillisen koulutuksen ja vuorottelukoulutuksen kehittämisen kannustamiseksi työntekijöiden määrää laskettaessa ei olisi otettava huomioon oppisopimuskoulutuksessa olevia eikä opiskelijoita, joilla on ammatillista koulutusta koskeva sopimus. Myöskään äitiys- ja vanhempainlomia ei olisi otettava laskennassa huomioon.
                  
               
                     16)
                  
                  
                     Eri yritystyypit, jotka määritellään sen mukaan, mitkä suhteet niillä on muihin yrityksiin, vastaavat objektiivisesti tarkasteltuna erilaisia yhteenkuuluvuuden asteita. Näin ollen on aiheellista soveltaa kuhunkin asianomaiseen yritystyyppiin erilaisia yksityiskohtaisia sääntöjä niiden toimintaa ja taloudellista valtaa kuvaavien numerotietojen laskemiseksi.
                  
               10.2   Mikroyritysten sekä pienten ja keskisuurten yritysten määritelmä
         10.2.1   Yritys
         
                     17)
                  
                  
                     Yrityksiksi katsotaan niiden oikeudellisesta muodosta riippumatta kaikki yksiköt, jotka harjoittavat taloudellista toimintaa. Yrityksiksi katsotaan erityisesti yksiköt, jotka harjoittavat käsiteollista toimintaa tai muuta toimintaa yksin tai perheen voimin, henkilöyhtiöt taikka taloudellista toimintaa säännöllisesti harjoittavat yhdistykset.
                  
               10.2.2   Yritysluokkien määrittelyssä käytettävät henkilöstömäärät ja rahamääräiset kynnysarvot
         
                     18)
                  
                  
                     Mikroyritysten sekä pienten ja keskisuurten yritysten luokka koostuu yrityksistä, joiden palveluksessa on vähemmän kuin 250 työntekijää ja joiden vuosiliikevaihto on enintään 50 miljoonaa euroa tai taseen loppusumma on enintään 43 miljoonaa euroa.
                  
               
                     19)
                  
                  
                     Pk-yritysten luokassa pieni yritys määritellään yritykseksi, jonka palveluksessa on vähemmän kuin 50 työntekijää ja jonka vuosiliikevaihto tai taseen loppusumma on enintään 10 miljoonaa euroa.
                  
               
                     20)
                  
                  
                     Pk-yritysten luokassa mikroyritys määritellään yritykseksi, jonka palveluksessa on vähemmän kuin 10 työntekijää ja jonka vuosiliikevaihto tai taseen loppusumma on enintään 2 miljoonaa euroa.
                  
               10.2.3   Henkilöstömäärän ja rahamääräisten arvojen laskennassa huomioon otettavat yritystyypit
         
                     21)
                  
                  
                     ’Riippumattomia yrityksiä’ ovat kaikki yritykset, joita ei pidetä 22–23 kohdassa tarkoitettuina omistusyhteysyrityksinä tai 24–28 kohdassa tarkoitettuina sidosyrityksinä.
                  
               
                     22)
                  
                  
                     ’Omistusyhteysyrityksiä’ ovat kaikki yritykset, joita ei pidetä 24–28 kohdassa tarkoitettuina sidosyrityksinä ja joiden välillä on seuraava suhde: yritys (tuotantoketjun alkupäässä sijaitseva yritys) omistaa yksin tai yhdessä yhden tai useamman 24–28 kohdassa tarkoitetun sidosyrityksen kanssa vähintään 25 prosenttia toisen yrityksen (tuotantoketjun loppupäässä sijaitsevan yrityksen) pääomasta tai äänimäärästä.
                  
               
                     23)
                  
                  
                     Yritystä voidaan kuitenkin pitää riippumattomana eli sellaisena yrityksenä, jolla ei ole omistusyhteysyrityksiä, vaikka 25 prosentin kynnysarvo saavutettaisiin tai ylitettäisiin, kun on kyse seuraavista sijoittajaluokista, edellyttäen, että nämä sijoittajat eivät yksin tai yhdessä ole 24–28 kohdassa tarkoitetussa sidossuhteessa kyseiseen yritykseen:
                     
                                 a)
                              
                              
                                 julkiset sijoitusyhtiöt, riskipääomayhtiöt, riskipääomasijoituksia säännöllisesti tekevät luonnolliset henkilöt tai luonnollisten henkilöiden ryhmät (’business angels’), jotka sijoittavat omia varoja muihin kuin pörssissä noteerattuihin yrityksiin, kuitenkin siten, että näiden samaan yritykseen tehtyjen sijoitusten kokonaismäärä saa olla enintään 1 250 000 euroa;
                              
                           
                                 b)
                              
                              
                                 korkeakoulut tai voittoa tavoittelemattomat tutkimuskeskukset;
                              
                           
                                 c)
                              
                              
                                 institutionaaliset sijoittajat, mukaan lukien aluekehitysrahastot;
                              
                           
                                 d)
                              
                              
                                 paikalliset itsehallintoelimet joiden vuosibudjetti on alle 10 miljoonaa euroa ja joissa on alle 5 000 asukasta.
                              
                           
               
                     24)
                  
                  
                     ’Sidosyrityksiä’ ovat yritykset, joiden välillä vallitsee jokin seuraavista suhteista:
                     
                                 a)
                              
                              
                                 yrityksellä on enemmistö toisen yrityksen osakkeenomistajien tai jäsenten äänimäärästä;
                              
                           
                                 b)
                              
                              
                                 yritys on oikeutettu nimittämään tai erottamaan toisen yrityksen hallinto-, johto- tai valvontaelimen jäsenten enemmistön;
                              
                           
                                 c)
                              
                              
                                 yrityksellä on oikeus käyttää määräysvaltaa toisessa yrityksessä tämän kanssa tehdyn sopimuksen taikka tämän perustamiskirjan, yhtiöjärjestyksen tai sääntöjen määräyksen nojalla;
                              
                           
                                 d)
                              
                              
                                 toisen yrityksen osakkeenomistajana tai jäsenenä olevan yrityksen hallinnassa on toisen yrityksen muiden osakkeenomistajien tai jäsenten kanssa tehdyn sopimuksen nojalla yksin enemmistö kyseisen yrityksen osakkeenomistajien tai jäsenten äänimäärästä.
                              
                           
               
                     25)
                  
                  
                     Oletetaan, että määräävää vaikutusta asianomaiseen yritykseen ei ole, jos 23 kohdassa mainitut sijoittajat eivät osallistu välittömästi tai välillisesti asianomaisen yrityksen johtamiseen, sanotun kuitenkaan rajoittamatta kyseisten sijoittajien oikeuksia osakkeenomistajina tai jäseninä.
                  
               
                     26)
                  
                  
                     Yritykset, joilla on jokin 24 kohdassa tarkoitetuista suhteista yhden tai useamman muun yrityksen välityksellä tai 23 kohdassa tarkoitettujen sijoittajien kanssa, katsotaan myös sidosyrityksiksi.
                  
               
                     27)
                  
                  
                     Yritykset, joilla on jokin näistä suhteista luonnollisen henkilön tai yhdessä toimivien luonnollisten henkilöiden ryhmän kautta, katsotaan myös sidosyrityksiksi, jos ne harjoittavat toimintaansa tai osaa toiminnoistaan samoilla merkityksellisillä markkinoilla tai lähimarkkinoilla.
                  
               
                     28)
                  
                  
                     Lähimarkkinoina pidetään tuotteen tai palvelun markkinoita, jotka välittömästi edeltävät tai seuraavat tuotantoketjussa merkityksellisiä markkinoita.
                  
               
                     29)
                  
                  
                     Edellä 23 kohdassa tarkoitettuja tapauksia lukuun ottamatta yritystä, jonka pääomasta tai äänimäärästä vähintään 25 prosenttia on yhden tai useamman yksin tai yhdessä toimivan julkisyhteisön tai -laitoksen hallinnassa, ei voida pitää pk-yrityksenä.
                  
               
                     30)
                  
                  
                     Yritys voi antaa ilmoituksen siitä, että se määritellään itsenäiseksi yritykseksi, omistusyhteysyritykseksi tai sidosyritykseksi, sekä 10.2.2 jakson mukaisia kynnysarvoja koskevista tiedoista. Ilmoitus voidaan antaa vaikka yrityksen pääoma olisi jakautunut siten, että sen omistuksen täsmällinen määrittely ei ole mahdollista, jos yritys antaa vilpittömässä mielessä ilmoituksen oikeutetusta oletuksesta, jonka mukaan vähintään 25 prosentin osuutta yrityksestä ei ole yhden tai yhteisesti useamman yrityksen omistuksessa keskinäisen sidossuhteen tai luonnollisten henkilöiden tai niiden muodostaman ryhmän kautta. Ilmoituksen tekeminen ei rajoita kansallisen tai ETA:n tason sääntelyn mukaisten tarkastusten ja todentamisten suorittamista.
                  
               10.2.4   Henkilöstömäärän ja rahamääräisten arvojen laskennassa käytettävät tiedot ja tarkastelujakso
         
                     31)
                  
                  
                     Henkilöstömäärän ja rahamääräisten arvojen laskennassa käytettävät tiedot koskevat viimeistä päättynyttä tilikautta, ja ne lasketaan vuosittain. Laskennassa käytetään tilinpäätöshetken tietoja. Liikevaihdon määrä lasketaan ilman arvonlisäveroa ja muita välillisiä veroja.
                  
               
                     32)
                  
                  
                     Kun yrityksen vuotuiset tiedot tilinpäätöshetkellä ylittävät tai alittavat 10.2.2 jaksossa mainitut henkilöstömäärää koskevat tai rahamääräiset kynnysarvot, yritys saavuttaa tai menettää keskisuuren yrityksen, pienen yrityksen tai mikroyrityksen aseman ainoastaan siinä tapauksessa, että ylitys tai alitus toistuu kahtena peräkkäisenä tilikautena.
                  
               
                     33)
                  
                  
                     Kun kyseessä on sellainen vastikään perustettu yritys, jonka tilinpäätöstä ei ole vielä vahvistettu, tarkasteltavat tiedot vahvistetaan tilikauden kuluessa tehdyn luotettavan arvion perusteella.
                  
               10.2.5   Henkilöstömäärä
         
                     34)
                  
                  
                     Henkilöstömäärä vastaa vuosityöyksiköiden (VTY) määrää, toisin sanoen kyseisessä yrityksessä tai tämän yrityksen lukuun työskennelleiden kokopäiväisten työntekijöiden määrää yhden vuoden aikana. Niiden henkilöiden tekemä työ, jotka eivät ole työskennelleet koko vuotta tai jotka ovat työskennelleet osa-aikaisesti, kestosta riippumatta, ja kausityö lasketaan VTY:n osina. Henkilöstömäärään luetaan:
                     
                                 a)
                              
                              
                                 palkatut työntekijät;
                              
                           
                                 b)
                              
                              
                                 kyseisen yrityksen lukuun ja sen alaisuudessa työskentelevät henkilöt, jotka rinnastetaan palkattuihin työntekijöihin kansallisen lainsäädännön mukaan;
                              
                           
                                 c)
                              
                              
                                 yrityksen johtamiseen osallistuvat omistajat;
                              
                           
                                 d)
                              
                              
                                 yrityksessä säännöllisesti työskentelevät yhtiökumppanit, jotka saavat yritykseltä rahamääräisiä etuja.
                              
                           
               
                     35)
                  
                  
                     Oppisopimussuhteessa tai ammatillisessa koulutuksessa olevia opiskelijoita, jotka ovat oppisopimus- tai ammatillista koulutusta koskevassa sopimussuhteessa, ei lueta henkilöstömäärään. Äitiyslomien ja vanhempainlomien kestoa ei oteta huomioon laskennassa.
                  
               10.2.6   Yrityksen tietojen määräytyminen
         
                     36)
                  
                  
                     Riippumattoman yrityksen tiedot, mukaan lukien henkilöstömäärää koskevat tiedot, määräytyvät tämän yhden yrityksen tilinpäätöksen perusteella.
                  
               
                     37)
                  
                  
                     Yrityksen, jolla on omistusyhteys- tai sidosyrityksiä, tiedot, mukaan lukien henkilöstömäärää koskevat tiedot, määräytyvät yrityksen tilinpäätös- ja muiden tietojen perusteella tai, jos sellainen on tehty, kyseisen yrityksen konsolidoidun tilinpäätöksen tai sellaisen konsolidoidun tilinpäätöksen perusteella, johon on lisätty yrityksen tiedot.
                  
               
                     38)
                  
                  
                     Edellä 37 kohdassa tarkoitettuihin tietoihin lisätään asianomaisen yrityksen niiden omistusyhteysyritysten tiedot, jotka välittömästi edeltävät tai seuraavat tuotantoketjussa kyseistä yritystä. Lisääminen tehdään suhteessa pääoma- tai äänimääräosuuteen (suurempi näistä prosenttiosuuksista). Jos kyseessä on ristikkäinen omistusyhteys, käytetään näistä prosenttiosuuksista suurinta.
                  
               
                     39)
                  
                  
                     Edellä 37 ja 38 kohdassa tarkoitettuihin tietoihin lisätään 100 prosenttia niiden yritysten tiedoista, jotka ovat välittömästi tai välillisesti sidoksissa asianomaiseen yritykseen ja joita ei ole jo lisätty konsolidoituihin tilinpäätöstietoihin.
                  
               
                     40)
                  
                  
                     Edellä 37–39 kohdan soveltamiseksi asianomaisen yrityksen sidosyritysten tiedot määräytyvät tilinpäätös- ja muiden tietojen perusteella, jotka on mahdollisesti konsolidoitu, ja niihin lisätään 100 prosenttia omistusyhteysyritysten sidosyritysten tiedoista, jollei näitä tietoja ole jo lisätty konsolidoinnin yhteydessä.
                  
               
                     41)
                  
                  
                     Edellä 37–39 kohdan soveltamiseksi asianomaisen yrityksen sidosyritysten tiedot määräytyvät tilinpäätös- ja muiden tietojen perusteella, jotka on mahdollisesti konsolidoitu. Näihin tietoihin lisätään suhteuttaen kyseisten sidosyritysten niiden omistusyhteysyritysten tiedot, jotka välittömästi edeltävät tai seuraavat tuotantoketjussa kyseistä yritystä, jollei näitä tietoja ole jo sisällytetty konsolidoituun tilinpäätökseen suhteessa, joka vastaa vähintään 38 kohdassa määriteltyä prosenttiosuutta.
                  
               
                     42)
                  
                  
                     Jos konsolidoiduista tilinpäätöstiedoista ei käy ilmi tietyn yrityksen henkilöstömäärää, tämä määrä lasketaan lisäämällä suhteuttaen kyseisen yrityksen omistusyhteysyrityksiä koskevat tiedot sekä lisäämällä kyseisen yrityksen tietoihin sen sidosyrityksiä koskevat tiedot.
                  
               10.2.7   Uudelleentarkastelu
         
                     43)
                  
                  
                     Tähän lukuun sisältyvän määritelmän soveltamista koskevan selvityksen perusteella, joka laaditaan Euroopan komission asiasta laatiman luonnoksen jälkeen, ja ottaen huomioon direktiivin 83/349/ETY 1 artiklaan mahdollisesti tehtävät muutokset, jotka koskevat kyseisessä direktiivissä tarkoitettujen sidosyritysten määritelmää, valvontaviranomainen mukauttaa tarvittavassa määrin tähän lukuun sisältyvää määritelmää, erityisesti liikevaihtoa ja taseen loppusummaa koskevia kynnysarvoja, ottaakseen huomioon saadut kokemukset ja talouden kehityksen ETAssa.
                  
               10.3   Hyväksyminen
         
                     44)
                  
                  
                     Tätä 10 lukua sovelletaan siitä päivästä, jona EFTAn valvontaviranomainen hyväksyy sen.”
                  
               
      
         (1)  Komission suositus 96/280/EY (EYVL L 107, 30.4.1996, s. 4).
      
         (2)  EFTAn valvontaviranomaisen päätös N:o 198/03/KOL, tehty 5 päivänä marraskuuta 2003 (EUVL L 120, 12.5.2005, s. 39).
      
         (3)  Komission asetus (EY) N:o 70/2001, annettu 12 päivänä tammikuuta 2001, Euroopan yhteisön perustamissopimuksen 87 ja 88 artiklan soveltamisesta pienille ja keskisuurille yrityksille myönnettyyn valtiontukeen (EYVL L 10, 13.1.2001, s. 33), sellaisena kuin se on muutettuna 25 päivänä helmikuuta 2004 annetulla komission asetuksella (EY) N:o 364/2004 (EUVL L 63, 28.2.2004, s. 22). Molemmat asetukset on sisällytetty ETA-sopimuksen XV liitteen 1f osaan sekakomitean päätöksellä N:o 88/2002 (EYVL L 266, 3.10.2002, s. 56, ja ETA-täydennysosa N:o 49, 3.10.2002, s. 42) ja sekakomitean päätöksellä N:o 131/2004 (EUVL L 64, 10.3.2005, s. 67, ja ETA-täydennysosa N:o 12, 10.3.2005, s. 49).
      
         (4)  Komission suositus 2003/361/EY, annettu 6 päivänä toukokuuta 2003, mikroyritysten sekä pienten ja keskisuurten yritysten määritelmästä (EUVL L 124, 20.5.2003, s. 36).
      
         (5)  Neuvoston direktiivi 83/349/ETY, annettu 13 päivänä kesäkuuta 1983 (EYVL L 193, 18.7.1983, s. 1), sellaisena kuin se on sisällytetty ETA-sopimuksen liitteessä XXII olevaan 4 jaksoon.
      
         (6)  Euroopan parlamentin ja neuvoston direktiivi 2001/65/EY (EYVL L 283, 27.10.2001, s. 28), sellaisena kuin se on sisällytetty ETA-sopimuksen liitteessä XXII olevaan 4 jaksoon ETA:n sekakomitean päätöksellä N:o 176/2003, tehty 5 päivänä joulukuuta 2003 (EUVL L 88, 25.3.2004, s. 53, ja ETA-täydennysosa N:o 15, 25.3.2004, s. 14).
      
         (7)  Neuvoston direktiivi 78/660/ETY, annettu 25 päivänä heinäkuuta 1978 (EYVL L 222, 14.8.1978, s. 11), sellaisena kuin se on sisällytetty ETA-sopimuksen liitteessä XXII olevaan 4 jaksoon.
      
         (8)  EFTAn valvontaviranomaisen päätös N:o 46/98/KOL (EYVL L 200, 16.7.1998, s. 46, ja ETA-täydennysosa N:o 52, 18.12.1997, s. 10). Tämä päätös vastaa komission tiedonantoa merkityksellisten markkinoiden määritelmästä yhteisön kilpailuoikeuden kannalta (EYVL C 372, 9.12.1997, s. 5).